"Juulis jõustuv uus töölepinguseadus ja majanduslangus asetavad meid uude sotsiaalpoliitilisse olukorda, millest tagasiteed enam ei ole. Majanduses ja tööhõives asetleidvaid muutusi uurides olen aluseks võtnud Kreenholmi Manufaktuuri näite. Tööstuslinnaku rajamise aluseks olnud 19. sajandi utoopiale kaasaegses maailmas enam kohta ei ole. Tervet läänemaailma puudutav trend, tekstiilitootmise liikumine itta, on Narvas töötuks jätnud ligi tuhat naist. Uue tööpoliitika sõnastikku kuuluvad mõisted "paindlikkus" ja "ümberõpe" on nende naiste jaoks õõnsad mõisted olukorras, kus uusi töökohti lihtsalt ei ole. Paraadportree Narva töölisi kätlevast presidendist on fassaad, mille taga hiilib riigi abitust tööjõu- ja regionaalpoliitikast tingitud vaesus ja mis puudutab eelkõige naisi." Käes on aeg, kus vajame leiba rohkem kui lilli, nendib kunstnik.